**Csongrád Város Jegyzőjétől**  **„M”**

Száma: Önk/6-1/2023.

***ELŐTERJESZTÉS***

**Csongrád Városi Önkormányzat Képviselő-testületének**

**2023. január 26-ai ülésére**

**Tárgy:** Javaslat az egyes anyakönyvi események szolgáltatási díjainak mértékéről szóló 55/2016.(XII. 23.)önkormányzati rendelet módosítására

**Tisztelt Képviselő-testület!**

Az anyakönyvi eljárásról szóló 2010. évi I. törvény lehetőséget ad a helyi önkormányzatok számára, hogy rendeletben határozzák meg a hivatali helyiségen kívüli, valamint a hivatali munkaidőn kívül történő házasságkötésnél és bejegyzett élettársi kapcsolat létesítésénél való közreműködés esetén a többletszolgáltatás ellentételezéseként az önkormányzat részére fizetendő díjat, valamint a közreműködő anyakönyvvezetőnek ebből járó díjazást.

Csongrád Városi Önkormányzat Képviselő-testülete *az egyes anyakönyvi események szolgáltatási díjainak mértékéről* szóló 55/2016.(XII. 23.)önkormányzati rendeletét 2020. január 23.-ai ülésén vizsgálta felül és a 3/2020.(I.23.)önkormányzati rendeletével módosította az egyes anyakönyvi események szolgáltatási díjainak mértékét.

A módosító rendelet hatályba lépése óta bekövetkezett inflációs hatások, a megnövekedett energiaköltségek miatt indokolttá vált a szolgáltatási díjak felülvizsgálata.

**A díjemelés érvényesítése biztosítja, hogy az anyakönyvi események megtartásának költségei fedezve legyenek.**

Mindezekre figyelemmel javasolom a Rendelet **5. § (1)-(2) bekezdésében**

* **a** **hivatali helyiségen kívül** történő házasságkötés, bejegyzett élettársi kapcsolat lebonyolításának díját bruttó 25.000 Ft-ról **bruttó 30.000,-Ft-ra,**
* a **hivatali helyiségben, hivatali munkaidőn kívül** történő házasságkötés, bejegyzett élettársi kapcsolat lebonyolításának díját bruttó 15.000 Ft-ról **bruttó 20.000**,- Ft-ra,
* az **egyéb anyakönyvi események** *(névadó, házassági évforduló)* lebonyolításának díját **bruttó 10.000,- Ft-ról bruttó 15.000 Ft-ra**

**emelni.**

A jelen rendeletben megállapított díjtételeket a 2023. február 1-je után indult engedélyezési eljárásokban kell alkalmazni.

Kérem a Tisztelt Képviselő-testületet az előterjesztés megvitatására és a mellékelt rendelet-tervezet elfogadására.

Csongrád, 2023. január 19.

Dr. Juhász László

jegyző

**Csongrád Városi Önkormányzat Képviselő-testületének .../.... (...) önkormányzati rendelete**

**egyes anyakönyvi események szolgáltatási díjainak mértékéről szóló 55/2016.(XII. 23.)önkormányzati rendelet módosításáról**

Csongrád Város Önkormányzatának Képviselő-testülete az Alaptörvény 32. cikk (1) bekezdés a) pontja szerinti feladatkörében eljárva, az anyakönyvi eljárásról szóló 2010. I. törvény 96 § b) pontjának felhatalmazása alapján a következőt rendeli el:

**1. §**

(1) Az Egyes anyakönyvi események szolgáltatási díjainak mértékéről szóló 55/2016.(XII.23.) önkormányzati rendelet 5. § (1) bekezdése helyébe a következő rendelkezés lép:

„(1) A **hivatali helyiségen kívül** történő házasságkötés, bejegyzett élettársi kapcsolat lebonyolításának díja bruttó **30.000,-Ft.”**

(2) Az Egyes anyakönyvi események szolgáltatási díjainak mértékéről szóló 55/2016.(XII.23.) önkormányzati rendelet 5. § (2) bekezdés a) és b) pontja helyébe a következő rendelkezések lépnek:

„*a)* A **hivatali helyiségben**, hivatali munkaidőn kívül történő házasságkötés, bejegyzett élettársi kapcsolat lebonyolításának díja bruttó **20.000,- Ft.**

*b)* **Egyéb anyakönyvi események** lebonyolításának díja bruttó **15.000,- Ft**.”

**2. §**

Ez a rendelet 2023. február 1-jén lép hatályba.

**3. §**

A rendeletben foglaltakat a 2023. február 1-je után indult engedélyezési eljárásokban kell alkalmazni.

|  |  |
| --- | --- |
| Bedő Tamás sk. polgármester | Dr. Juhász László sk.  jegyző |

Végső előterjesztői indokolás

A rendelet módosítását az elmúlt években bekövetkezett inflációs hatások, a megnövekedett energiaköltségek teszik indokolttá.

A díjemelés érvényesítése biztosítja az anyakönyvi események megtartásakor felmerülő költségek fedezetét.